b"\n_START_ARTICLE_\n1930. aasta jalgpalli maailmameistriv\xc3\xb5istlused\n_START_SECTION_\nAjalugu\n_START_PARAGRAPH_\n28. mail 1928 Amsterdamis tegi FIFA ajaloolise otsuse, et esimesed MM-v\xc3\xb5istlused peetakse Uruguays. Sellele L\xc3\xb5una-Ameerika riigile MM-v\xc3\xb5istluste korraldamise \xc3\xb5iguse andmine oli p\xc3\xb5hjendatud. Uruguay jalgpallurid olid kahekordsed ol\xc3\xbcmpiav\xc3\xb5itjad (1924, 1928) ja ol\xc3\xbcmpiam\xc3\xa4ngud olid enne MM-i mainekamad suurv\xc3\xb5istlused jalgpallis. Lisaks Uruguayle taotlesid esimest turniiri endale ka viis Euroopa riiki: Itaalia, Ungari, Holland, Hispaania ja Rootsi._NEWLINE_FIFA otsus anda I MM-v\xc3\xb5istluste korraldamine Uruguayle kutsus jalgpalliringkondades esile vastakaid seisukohti. Euroopa meeskondadele oli Atlandi ookeani \xc3\xbcletamine seotud suurte kulutustega. Kuna tollal veel lennu\xc3\xbchendust polnud, tuli reisida laevaga. Paljud jalgpallif\xc3\xb6deratsioonid ei riskinud nii kulukat reisi ette v\xc3\xb5tta, kuna viimaste ol\xc3\xbcmpiam\xc3\xa4ngude tulemuste p\xc3\xb5hjal polnud neil k\xc3\xb5rgeid kohti loota. _NEWLINE_Osav\xc3\xb5tukutse said k\xc3\xb5ik FIFA liikmed, kuid registreerimisi tuli oodatust v\xc3\xa4hem. Euroopast avaldasid soovi kaasa l\xc3\xbc\xc3\xbca vaid Belgia, Rumeenia, Jugoslaavia ja Prantsusmaa. 21. juunil asusid Euroopa meeskonnad Prantsuse sadamast Villefranche-sur-Mer'ist L\xc3\xb5una-Ameerika poole teele. Ookean \xc3\xbcletati kahe n\xc3\xa4dalaga._NEWLINE_13. juulil 1930 alustasid v\xc3\xb5istlust 13 meeskonda: Argentina, Brasiilia, Boliivia, T\xc5\xa1iili, Paraguay, Peruu, Uruguay, USA, Mehhiko ja neli eelmainitud Euroopa koondist."